### 15.    Drøftelse af forslag til finasiering af tilsyn med lednings- og gravearbejder

**Åbent**

Sagsnr.: 326-2018-19342       J.nr.: 05.12.00           Dokumentnr.:
326-2021-159833

**Sagstype**

Drøftelse.

**Resume og sagens baggrund**

På Kommunalbestyrelsens møde den 24. juni 2021 drøftede
Kommunalbestyrelsen et forslag om omlægning af vejsyn i forbindelse med
aflevering af vejprojekter, og Kommunalbestyrelsen besluttede, at der skal
sikres et vejsyn, der er i orden, og at oversende sagen til behandling i
Teknik- og Miljøudvalget.

Der lægges nu op til en drøftelse i udvalget af mulige
løsninger og eventuelle overvejelser i relation til finansiering af eventuel
indførelse af tilsyn med lednings- og gravearbejder.

**Indstillinger**

Chefen for Vej, Ejendom og Affald indstiller, at udvalget
drøfter forslag og forholder sig til finansiering af et mere systematisk tilsyn
med lednings- og gravearbejder.

**Behandling**

Teknik- og Miljøudvalget.

**Sagsfremstilling**

Teknik – og Miljøudvalget drøftede på sit møde den 7. juni
2018 om der skulle ske en driftsudvidelse til forbedret tilsyn og opfølgning på
gravetilladelser. Udvalget besluttede på dette møde at oversende forslaget til
budgetbehandlingerne for Budget 2019. Ved budgetforhandlingerne for Budget 2019
nød forslaget ikke fremme.

Teknik- og Miljøudvalget har efterfølgende i forbindelse med
fastlæggelsen af vilkår for gravetilladelser den 6. december 2018 bedt om, at
der bliver udført stikprøvekontrol på området, og udvalget har den 8. august
2019 fået en status vedrørende stikprøver i tilknytning til gravetilladelser i
de første måneder af 2019.

Generelt om gravetilladelser

Der gives årligt 800-900 gravetilladelser i Kalundborg Kommune.

Proceduren er, at der i forbindelse med meddelelsen af en
gravetilladelse stilles en række vilkår i forhold til gravearbejdernes
udførelse, til reetableringen efter gravearbejderne og til dokumentationen
heraf. Der tages endvidere enkelte stikprøver i tilknytning til graveaktørernes
arbejder, men i det store hele bygger opgavevaretagelsen på området på tillid.
Ved klager og henvendelser fra borgere er der en øget dialog med
graveaktørerne.

Erfaringer fra andre kommuner viser, at et mere systematisk
tilsyn med graveaktørernes arbejde i højere grad vil sikre vejenes værdi og
dermed på længere sigt have en positiv betydning for vejkapitalen og kommunens
samlede økonomi. Ved at opdage eventuelle fejl i de afsluttede gravearbejder
vil der være en reduceret udgift til den fremtidige vedligeholdelse og
fejlrettelser.

Entreprenører, der graver i vejene, optræder som gæster på
vejarealet. Kommunen kan ved tilsyn sikre, at veje og stier retableres i en for
kommunen acceptabel tilstand. Vejkapitalen bør som udgangspunkt ikke blive
forringet grundet dårligt udført reetableringsarbejde.

[adresse] (det landsdækkende samarbejdsforum mellem
Kommunalteknisk Chefforening (KTC) og Vejdirektoratet) har estimeret, at op til
en 1/3 af alle gravearbejder er behæftet med fejl og mangler. Det vurderes, at
retableringsarbejder i Kalundborg Kommune ikke umiddelbart adskiller sig fra
gravearbejder i andre kommuner.

Forslag til eventuel etablering af et mere systematisk
tilsyn med gravearbejder

På baggrund af Kommunalbestyrelsens drøftelser den 24. juni
2021 foreslås det, at der etableres et tilsyn med gravearbejder, og som oplæg
til en drøftelse i Teknik- og Miljøudvalget kan administrationen foreslå
følgende muligheder:

Løsning med en ny budgetramme

Som tidligere foreslået vil opgaven kunne løses inden for en
driftsudvidelse. Det foreslås derfor, at det bringes ind i budgetarbejdet for
Budget 2022, at driftsrammen på vej- og parkområdet udvides med 0,6 mio. kr.
årligt fra 2022. Alternativt, at anlægsbudgettet til vejvedligeholdelse udvides
med et tilsvarende beløb.

En særskilt budgetudvidelse til løsning af opgaven vil på
baggrund af erfaringer fra blandt andet andre kommuner på længere sigt betyde,
at vejkapitalen kan fastholdes.

Løsning inden for de nuværende budgetrammer

På kommunens anlægsbudget er der årligt afsat cirka 7,6 mio.
kr. til belægningsarbejder i byområder. En mulighed kunne være, at der af dette
beløb fra 2022 og fremover prioriteres cirka 0,6 mio. kr. årligt til udførelse
af tilsyn med lednings- og gravearbejder.

Hvis denne mulighed vælges, vil det betyde, at budgettet til
den egentlige vejvedligeholdelse reduceres, og at vejkapitalen derfor over tid
vil forringes.

Generelt

Administrationen anbefaler generelt, at tilsynet med
gravearbejder udføres af en enhed, der ikke selv er involveret i gravearbejder.

**Økonomiske konsekvenser**

Ingen økonomiske konsekvenser.